Source: https://vyvlastnenie.sk/clanok/a/pezincania-chcu-protestovat-proti-skladke-stafetou/
Timestamp: 2020-07-13 21:13:39+00:00

Document:
Pezinčania chcú protestovať proti skládke štafetou
Cyklistická štafeta vyštartuje z pezinského námestia v nedeľu o 8:00 a v utorok o 11:00 by mala doraziť na Hlavnú ulicu v Košiciach, kde sa pridá k ostatným Pezinčanom na demonštrácii v súvislosti s konaním Ústavného súdu SR proti skládke v Pezinku.
Bratislava - Pezinčania chcú protestovať proti skládke cyklistickou štafetou do Košíc. Agentúru SITA o tom informoval Jaroslav Pavlovič z občianskej iniciatívy Skládka nepatrí do mesta.
Cyklistická štafeta vyštartuje z pezinského námestia v nedeľu o 8:00 a v utorok o 11:00 by mala doraziť na Hlavnú ulicu v Košiciach, kde sa pridá k ostatným Pezinčanom na demonštrácii v súvislosti s konaním Ústavného súdu SR proti skládke v Pezinku. Štafeta cyklistov pôjde naprieč Slovenskom sprevádzaná karavanom s heslom „Pezinčania proti skládke chcú spravodlivé súdnictvo“.
„Rozhodli sme sa ísť vyjadriť svoj názor aj do Košíc, kde Ústavný súd SR ešte v októbri vydal rozhodnutie, podľa ktorého sa skládka zaváža odpadom. Toto rozhodnutie nám zatajuje a odmieta sa k nemu akokoľvek vyjadriť. Dodnes ani nerozhodol o našej žiadosti vstúpiť do konania ako vedľajší účastníci,“ uviedol Pavlovič.
Každodenné ukladanie odpadu do Pezinka sa deje napriek tomu, že podľa právoplatného rozsudku Najvyššieho súdu SR je skládka povolená v rozpore so zákonom a stavebné povolenie na ňu je zrušené. Podľa Pavloviča Ústavný súd SR stále preskúmava, či neboli postupom a rozhodnutím Najvyššieho súdu SR poškodené ústavné práva prevádzkovateľa, spoločnosti Ekologická skládka a.s. Koná tak na základe sťažnosti tejto spoločnosti zo septembra minulého roka. Najvyšší súd v máji zrušil rozhodnutia o povolení skládky v Pezinku, pre ich nezákonnosť. Ústavný súd však predbežne odložil vykonateľnosť tohto rozsudku, kým o sťažnosti prevádzkovateľa nerozhodne. Na základe tohto rozhodnutia Ústavného súdu SR prevádzkovateľ skládku zaváža odpadom. Toto rozhodnutie Ústavný súd SR odmietol poskytnúť mestu Pezinok a tiež 1 200 Pezinčanom, ktorí o neho požiadali.
Pezinčania nie sú účastníkmi konania pred Ústavným súdom SR, hoci boli žalobcami v konaní pred Najvyšším súdom SR, ktorý vyhovel ich žalobe. Požiadali preto Ústavný súd SR o vstup do konania ako vedľajší účastníci. Ústavný súd totiž môže rozsudok Najvyššieho súdu SR o nezákonnosti skládky zrušiť a vrátiť mu vec na ďalšie konanie.
Radovan Kazda: Na rozdiel od ľavičiarov dôverujem ľuďom
Hanba padá na Ústavný súd
Pezinská skládka delí veľkú a malú politiku
Gašparovič: Práca Ústavného súdu sa zintenzívnila
Pezinskí aktivisti chcú bojovať až na Ústavnom súde
Nezávislý? Od čoho?

References: súd 
 súd 
 súd 
 súd 
 súd 
 súd 
 súd 
 súd